ประกาศคณะกรรมการป้องกันและปราบปรามการทุจริตแห่งชาติ

เรื่อง หลักเกณฑ์การโอนข้าราชการตามกฎหมายอื่นมาบรรจุเป็นข้าราชการสํานักงาน ป.ป.ช.

พ.ศ. 2558

----------------------------------

          โดยที่เป็นการสมควรกําหนดให้มีหลักเกณฑ์และวิธีการเกี่ยวกับการโอนข้าราชการตามกฎหมายอื่นและการบรรจุกลับเข้ารับราชการเพื่อเป็นข้าราชการสํานักงาน ป.ป.ช.

          อาศัยอํานาจตามความในมาตรา 107 แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2542 ประกอบข้อ 48 ของระเบียบคณะกรรมการป้องกันและปราบปรามการทุจริตแห่งชาติว่าด้วยการบริหารงานบุคคลของสํานักงาน ป.ป.ช. พ.ศ.2555 ประธานกรรมการป้องกันและปราบปรามการทุจริตแห่งชาติโดยความเห็นชอบของคณะกรรมการป้องกันและปราบปรามการทุจริตแห่งชาติ จึงออกประกาศไว้ ดังต่อไปนี้


ข้อ ๑ ประกาศนี้เรียกว่า “ประกาศคณะกรรมการป้องกันและปราบปรามการทุจริตแห่งชาติ เรื่อง หลักเกณฑ์การโอนข้าราชการตามกฎหมายอื่นมาบรรจุเป็นข้าราชการสํานักงาน ป.ป.ช. พ.ศ. 2558”


ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ข้อ ๓ ในประกาศนี้

"ข้าราชการตามกฎหมายอื่น" หมายถึง ข้าราชการอื่นที่ไม่ใช่ข้าราชการสํานักงาน ป.ป.ช.


ข้อ ๔ การโอนข้าราชการตามกฎหมายอื่นมาบรรจุเป็นข้าราชการสํานักงาน ป.ป.ช.ให้กระทําโดยวิธีการคัดเลือก


ข้อ ๕ วิธีการคัดเลือกตามข้อ 4 ให้ดําเนินการตามหลักเกณฑ์และวิธีการ ดังนี้

          (1) เมื่อมีตําแหน่งข้าราชการสํานักงาน ป.ป.ช. ว่างลง และสํานักงาน ป.ป.ช. เห็นสมควรให้โอนข้าราชการตามกฎหมายอื่นมาบรรจุในตําแหน่งนั้น โดยคํานึงถึงความจําเป็นและประโยชน์ที่สํานักงาน ป.ป.ช. จะได้รับแล้ว ให้สํานักงาน ป.ป.ช. เสนอเรื่องต่อคณะอนุกรรมการข้าราชการสํานักงาน ป.ป.ช. เพื่อขอความเห็นชอบ โดยระบุรายละเอียดของตําแหน่งที่จะบรรจุพร้อมทั้งเหตุผลความจําเป็นที่จะต้องโอนข้าราชการตามกฎหมายอื่นและประโยชน์ที่สํานักงาน ป.ป.ช. จะได้รับจากการโอนข้าราชการตามกฎหมายอื่นมาบรรจุในตําแหน่งนั้น

          การโอนข้าราชการตามกฎหมายอื่นมาบรรจุเป็นข้าราชการสํานักงาน ป.ป.ช. ในตําแหน่งดังต่อไปนี้ จะกระทําได้ต่อเมื่อมีความจําเป็นพิเศษและเป็นประโยชน์ต่อสํานักงาน ป.ป.ช. อย่างยิ่งโดยได้รับความเห็นชอบและเป็นไปตามหลักเกณฑ์ที่กําหนดโดยคณะกรรมการ ป.ป.ช. ในฐานะองค์กรกลางบริหารงานบุคคล

(ก) ตําแหน่งทั่วไป ตั้งแต่ระดับชํานาญการพิเศษขึ้นไป

(ข) ตําแหน่งในสาขากระบวนการยุติธรรม ไม่ว่าตําแหน่งใดระดับใด 

          (2) หากคณะอนุกรรมการข้าราชการสํานักงาน ป.ป.ช. ให้ความเห็นชอบ ให้คณะอนุกรรมการข้าราชการสํานักงาน ป.ป.ช. แต่งตั้งคณะกรรมการคัดเลือก เพื่อดําเนินการพิจารณาคัดเลือกข้าราชการตามกฎหมายอื่น

          (3) ให้คณะกรรมการคัดเลือกกําหนดหลักเกณฑ์และวิธีการคัดเลือก รวมถึงขั้นตอนการดําเนินการคัดเลือกเพื่อรับโอนข้าราชการตามกฎหมายอื่นมาบรรจุเป็นข้าราชการสํานักงาน ป.ป.ช. โดยให้พิจารณากําหนดประเภทตําแหน่ง ชื่อสายงาน ชื่อตําแหน่งในสายงาน และระดับของตําแหน่งที่จะบรรจุ คุณสมบัติของข้าราชการตามกฎหมายอื่นที่มีสิทธิได้รับการคัดเลือก แบบแสดงความประสงค์ขอเข้ารับการคัดเลือก หลักเกณฑ์ วิธีการ และขั้นตอนการพิจารณาคัดเลือก ตลอดจนเงื่อนไขการโอนเท่าที่ไม่ขัดหรือแย้งกับประกาศนี้ ทั้งนี้ ต้องเป็นไปตามระบบคุณธรรม มีความเหมาะสม และคํานึงถึงพฤติกรรมทางจริยธรรม ตลอดจนประโยชน์ของทางราชการ

          (4) เมื่อคัดเลือกตาม (3) ได้แล้ว ให้คณะกรรมการคัดเลือกเสนอรายชื่อผู้ได้รับการคัดเลือกต่อคณะกรรมการ ป.ป.ช. ในฐานะองค์กรกลางบริหารงานบุคคล เพื่อพิจารณาเทียบตําแหน่งตามประเภท สายงาน ระดับ อัตราเงินเดือน และอัตราเงินประจําตําแหน่ง กับการดํารงตําแหน่งข้าราชการสํานักงาน ป.ป.ช. แล้วนําเสนอเลขาธิการเพื่อพิจารณาแต่งตั้ง และแจ้งให้คณะอนุกรรมการข้าราชการสํานักงาน ป.ป.ช. และคณะกรรมการ ป.ป.ช. ในฐานะองค์กรกลางบริหารงานบุคคลทราบ


ข้อ ๖ ให้นําหลักเกณฑ์ตามที่กําหนดในประกาศฉบับนี้มาใช้บังคับกับการบรรจุกลับเข้ารับราชการเพื่อเป็นข้าราชการสํานักงาน ป.ป.ช.


ข้อ ๗ การใดที่ประกาศนี้มิได้บัญญัติไว้เป็นการเฉพาะให้นําบทบัญญัติแห่งพระราชบัญญัติระเบียบข้าราชการพลเรือน พ.ศ. 2551 ตลอดจนกฎ ก.พ. และหลักเกณฑ์ที่ ก.พ.กําหนดตามพระราชบัญญัติดังกล่าว เฉพาะในส่วนของการโอนข้าราชการอื่น พนักงานอื่นของรัฐ และเจ้าหน้าที่ของหน่วยงานอื่นของรัฐ และการบรรจุกลับเข้ารับราชการเพื่อเป็นข้าราชการสํานักงาน ป.ป.ช. มาใช้บังคับโดยอนุโลมเท่าที่ไม่ขัดหรือแย้งกับประกาศนี้ สํานักงานคณะกรรมการ


ข้อ ๘ กรณีนอกเหนือจากที่กําหนดไว้ในประกาศนี้ ให้เสนอคณะกรรมการ ป.ป.ช.ในฐานะองค์กรกลางบริหารงานบุคคล เพื่อพิจารณาเป็นกรณีไป และให้คณะกรรมการ ป.ป.ช. ในฐานะองค์กรกลางบริหารงานบุคคล มีอํานาจตีความและวินิจฉัยชี้ขาดปัญหาที่เกิดขึ้นจากการบังคับใช้ประกาศนี้


ข้อ ๙ ให้ประธานกรรมการป้องกันและปราบปรามการทุจริตแห่งชาติรักษาการตามประกาศนี้ 


ผู้มีอํานาจลงนาม - ประกาศ ณ วันที่ 25 พฤษภาคม พ.ศ. 2558

 

ปานเทพ กล้าณรงค์ราญ

ประธานกรรมการป้องกันและปราบปรามการทุจริตแห่งชาติ